આવી વાતો દરમ્યાન એ ભેંસોના વંશવૃદ્ધિક્રમ વિશે પણ જાણવા મળ્યું. આતાભાઈ કહે, દરેક ભેંસોના ઝુંડમાં એક પાડો હોય છે, બધી ભેંસોને તેનાથી જ ગર્ભવતી કરાય છે. ભેંસને પાડી આવે તો તેને ઉછેરીને સંભાળપૂર્વક રાખવામાં આવે છે. પાડો આવે તો તેને આસપાસના બીજા ઝુંડમાં જ્યાં પાડો ન હોય ત્યાં આપી આવવો પડે છે. એક જ ભેંસના પાડા અને પાડી, અરે એક ઝુંડના પાડા અને પાડીઓને સાથે રાખી શકાતા નથી, તેઓ જ આવી વંશવૃદ્ધિ માટે તૈયાર નથી થતાં. એટલે બાળ પાડાઓને બીજા ઝુંડમાં આપી દેવાય છે, અને ત્યાંના બાળ પાડાને લઈ અવાય છે. વર્ષોથી આ ક્રમ જળવાઈ રહ્યો છે. જો કે અહીં કદી ક્રોસબ્રિડીંગ કે સંકરણ કરાયું નથી અને એ વાતનો નેસવાસીઓને ગર્વ છે, તેમના મતે સંકર ભેંસો આટલું ઉચ્ચ ફેટ વાળું અને ગુણવત્તાસભર તથા આટલી મોટી માત્રામાં દૂધ આપી શક્તી નથી. આમ ગીર ગાયની આગવી ઓળખ જળવાઈ રહી છે.